b'\n_START_ARTICLE_\nAcehilaiset\n_START_SECTION_\nHistoria\n_START_PARAGRAPH_\nNykyiset acehilaiset polveutuvat todenn\xc3\xa4k\xc3\xb6isesti malajilaisista, joita alkoi muuttaa suuressa mittakaavassa Acehin alueelle noin 3\xc2\xa0000 vuotta sitten. Alueelle perustettiin ensin hinduvaltioita, mutta sittemmin alueelle levisi islaminusko, luultavasti 1200- tai 1300-luvuilla. Islamin my\xc3\xb6t\xc3\xa4 alueelle perustettiin voimakas Acehin sulttaanikunta, joka ulotti valtansa Etel\xc3\xa4-Thai\xc2\xadmaahan saakka. Aceh s\xc3\xa4ilyi pitk\xc3\xa4\xc3\xa4n itsen\xc3\xa4isen\xc3\xa4 senkin j\xc3\xa4lkeen, kun Hollanti alkoi vallata Indonesian muita alueita. Aceh joutui hollantilaisten vallan alle vasta 1800-luvulla. Toisessa maailmansodassa acehilaiset muodostivat sissijoukkoja taistellakseen Japania vastaan, ja sodan j\xc3\xa4lkeen he alkoivat kannattaa Indonesian itsen\xc3\xa4isyytt\xc3\xa4 ja sotivat hollantilaisia vastaan vuosina 1945\xe2\x80\x931949. Indonesian itsen\xc3\xa4istytty\xc3\xa4 ongelmia tuli kuitenkin, kun acehilaiset kokivat vallan keskittyneen liiaksi Jaavalle. Vuonna 1953 Daud Beureueh julisti Acehin itsen\xc3\xa4iseksi islamilaiseksi valtioksi, mutta julistusta seurasi sota, ja vuonna 1959 solmitussa aselevossa sovittiin autonomiasta Indonesian sis\xc3\xa4ll\xc3\xa4. Ongelmia tuli j\xc3\xa4lleen 1970-luvulla. kun hallitus alkoi k\xc3\xa4ytt\xc3\xa4\xc3\xa4 alueen luonnonvaroja hyv\xc3\xa4kseen yksipuolisesti. Alueella perustettiin Vapaa Aceh -liike ja Aceh julistettiin j\xc3\xa4lleen itsen\xc3\xa4iseksi vuonna 1976. Seuraavan kahden vuosikymmenen ajan alueella k\xc3\xa4ytiin kiivaita taisteluita, ja vuoteen 1998 oli kuollut 2\xc2\xa0000 henkil\xc3\xb6\xc3\xa4. Suharton kukistuminen vuonna 1998 helpotti tilannetta, mutta armeijan sodan aikaisien joukkomurhien paljastuminen kiristi tilannetta pian uudestaan. Vuonna 2001 Acehille annettiin lis\xc3\xa4\xc3\xa4 vapauksia, joihin kuului muun muassa \xc5\xa1arialain k\xc3\xa4ytt\xc3\xb6\xc3\xb6notto alueella. Tapaninp\xc3\xa4iv\xc3\xa4n tsunami teki laajaa vahinkoa Acehissa tappaen noin 168\xc2\xa0000 paikallista.\n_START_SECTION_\nNykyp\xc3\xa4iv\xc3\xa4\n_START_PARAGRAPH_\nAcehin tilanne on rauhoittunut jonkin verran vuonna 2005 solmitun tulitauon ja vuosien 2006 sek\xc3\xa4 2007 vaalien seurauksena. Indonesian hallituksen rohkaiseman maahanmuuton takia acehilaiset muodostavat joidenkin tietojen mukaan en\xc3\xa4\xc3\xa4 noin puolet Acehin v\xc3\xa4est\xc3\xb6st\xc3\xa4 loppujen ollessa muualta tulleita maahanmuuttajia. Osa maahanmuuttajista on kuitenkin sittemmin l\xc3\xa4htenyt alueelta. Vuoden 2005 rauhansopimuksen mukaan acehilaisten tulisi saada 70\xc2\xa0% Acehista saaduista kaasu- ja \xc3\xb6ljytuotoista.'